Kvenfélagið í Grímsey hefur undanfarnar vikur breytt leikskólanum í plássinu í vinnuaðstöðu fyrir fólk sem vill dvelja í eynni og vinna fjarvinnu. Kvenfélagskona segir tilvalið að kúpla sig út úr daglegu stressi og vinna frá Grímsey.
Kvenfélagið Baugur fékk á dögunum eina og hálfa milljón króna í styrk frá byggðaþróunarverkefninu Glæðum Grímsey. Féð hafa kvenfélagskonur nýtt til að setja upp vinnuaðstöðu fyrir fólk sem vill dvelja tímabundið í Grímsey og vinna í fjarvinnu. Félagsheimilið Múli, sem áður hýsti leikskóla, verður nýtt í verkefnið. Ekkert skólahald hefur verið í Grímsey frá 2019. Karen Nótt Halldórsdóttir er formaður hverfisráðs Grímseyjar og kvenfélagskona.
Núna er verið að mála og parketleggja og svo þurfum við að kaupa húsgögn og koma upp skrifborðum og svona.
-Hvernig sjáið þið fyrir ykkur að geta nýtt þetta?-
Það eru alla vega komnar tvær pantanir strax. Ég held að hugmyndin sé bara að hvort sem þú ert í einhvers konar fjarvinnu eða ert án staðsetningar í einhvern tíma, eða mögulega ert listamaður sem ert að skrifa bók eða eitthvað svoleiðis, ég hugsa að það sé hægt að nýta þetta í alls konar.
-Þannig að það eru allir velkomnir út í Grímsey sem vilja aðeins kúpla sig út og vinna þaðan?-
Já, ég held einmitt að þetta sé geggjað fyrir fólk sem er í stressinu alla daga, fólk sem hefur tök á að fara út í eyju og kúpla sig aðeins út.

Gamla leikskólanum í Grímsey verður breytt í skrifstofu fyrir fólk sem vill koma í eyna og vinna tímabundið í fjarvinnu. Formaður hverfisráðs segir hvergi betra að kúpla sig út úr dagsins amstri. 